Informácia 

Dôsledky Kolektívnej dohody  vo verejnej službe na rok 2003

	Zákon č. 313/2001 Z. z. o verejnej službe v znení neskorších predpisov  v § 48 až 53 upravuje účasť zamestnancov v pracovnoprávnych vzťahoch.

	Podľa § 50 citovaného zákona., ktorý upravuje postup pri vyjednávaní  o uzatvorenie kolektívnej dohody odsek  4 ustanovuje, že kolektívna dohoda  nadobúda platnosť súčasne s nadobudnutím účinnosti zákona o štátnom rozpočte. Zákon o štátnom rozpočte na rok 2003  bol Národnou radou Slovenskej republiky schválený dňa 11. decembra 2002 a nadobúda účinnosť 1. januára 2003, teda aj Kolektívna dohoda vo verejnej službe na rok 2003, ktorá bola podpísaná zmluvnými stranami 6. augusta 2002 nadobudne účinnosť 1. januára 2003.

	Cieľom kolektívnej dohody je úprava priaznivejších pracovných podmienok a podmienok zamestnania zamestnancov na obdobie od 1. januára  2003 do 31. decembra 2003.

	Článok II. predmetnej kolektívnej dohody upravuje podmienky zamestnania v nasledovnom rozsahu:

1.	Pracovný čas zamestnanca sa skracuje na  37 a 1/2 hodiny týždenne, u zamestnanca v dvojzmennej prevádzke 36 a 1/4 hodiny  týždenne a u zamestnanca v trojzmennej a nepretržitej prevádzke maximálne 35 hodín týždenne.

2.	Výmera dovolenky sa zvyšuje na jeden týždeň nad výmeru podľa § 103 ods. 1 až 3 (základná výmera dovolenky je najmenej štyri týždne a po odpracovaní 15 rokov najmenej päť týždňov).

3.	Stupnice platových taríf sa od 1. júla 2003 navýšia 
a) o 8 %   stupnica platových taríf podľa prílohy č. 3 k zákonu, ktorá ustanovuje základnú stupnicu platových taríf,

b) o 5 % stupnica platových taríf podľa prílohy č. 7 k zákonu, ktorá ustanovuje osobitnú stupnicu platových taríf pre pedagogických zamestnancov a pre zamestnancov, ktorí vykonávajú odborné činnosti v oblasti tvorby, šírenia, uchovávania a sprístupňovania kultúrnych hodnôt.

4.	a) zamestnávateľ vyplatí zamestnancom okrem dvojmesačného odstupného pri skončení pracovného pomeru podľa § 63 ods. 1 písm. a) a b) Zákonníka práce (organizačné zmeny) ďalšie odstupné vo výške od jedného do troch funkčných platov pri splnení podmienok dohodnutých v kolektívnej dohode,

b) okrem odstupného podľa písmena a) zamestnávateľ za podmienok dohodnutých v kolektívnej dohode vyplatí zamestnávateľ ďalšie odstupné vo výške troch funkčných platov,

c) odstupné vo výške piatich funkčných platov vyplatí zamestnávateľ zamestnancovi pri skončení pracovného pomeru výpoveďou alebo dohodou, ak sa zamestnávateľ zrušuje alebo premiestňuje alebo jeho časť a zamestnanec vykonáva práce spojené s likvidáciou.

5.	Odchodné vo výške jedného funkčného platu poskytne zamestnávateľ pri skončení pracovného pomeru po nadobudnutí nároku na starobný dôchodok, invalidný dôchodok za výsluhu rokov a to nad rozsah zákona.

6.	Povinný prídel sociálneho fondu na pracovnoprávne účely je minimálne 1 % z úhrnu hrubých miezd.

Dôsledky neschválenia novely zákona o verejnej službe

1.	Vyplatenie 0,5 funkčného platu v druhom polroku 2003 podľa § 56 zákona o verejnej službe.

2.	Neodloženie účinnosti uplatnenia vyšších stupníc platových taríf na obdobie od 1. septembra 2003 na niektoré skupiny zamestnancov má dôsledky uvedené v prílohe.

Príloha

Informácia
o dosahoch neschválenia návrhu novely zákona o verejnej služby na štátny rozpočet v roku 2003

Pre niektoré skupiny zamestnancov verejnej služby boli poslancami Národnej rady Slovenskej republiky v predchádzajúcom volebnom období prijaté niektoré úpravy, ktoré znamenajú zvýšenie dosahu na štátny rozpočet. Z hľadiska platových nárokov zamestnancov ide o nesystémové presuny niektorých skupín zamestnancov pod pôsobnosť vyššej stupnice platových taríf:

-	uplatnenie tzv. zdravotníckej stupnice (príloha č. 4 zákona o verejnej službe) aj na odmeňovanie učiteľov vysokých škôl a na vedecko-výskumných zamestnancov s vysokoškolským vzdelaním (doteraz sa uplatňovala pedagogická stupnica, ktorá je výrazne nižšia ako stupnica pre odmeňovanie zdravotníckych zamestnancov),

-	uplatnenie tzv. pedagogickej stupnice (príloha č. 7 zákona o verejnej službe) aj na odmeňovanie zamestnancov kultúry, psychológov, archivárov, geológov a vybraných povolaní v ochrane životného prostredia (doteraz sa uplatňovala nižšia základná stupnica).

Nakoľko nebol schválený vládny návrh zákona, ktorým sa mal novelizovať zákon o verejnej službe, a podľa ktorého sa účinnosť týchto úprav navrhla odsunúť na 1. september 2003, je potrebné počítať so zvýšenou potrebou prostriedkov na platy pre týchto zamestnancov na obdobie od 1. januára 2003 do 31. augusta 2003, t.j. na obdobie 8 mesiacov.

Na základe podkladov pripravených Ministerstvom financií SR a vlastných prepočtov odboru mzdovej politiky možno dosah neschválenia novely zákona v tejto oblasti (nad rámec potreby cca 2,2 mld. Sk na realizáciu polovice ďalšieho platu) kvantifikovať nasledovne:

Skupina zamestnancov

Počet

Priemerné zvýš.
platovej tarify

Zvýšená potreba

Dosah za 8 mes.

| (tis. osôb) | | (mil. Sk/mes.) | (mil. Sk/mes.)
- učitelia na VŠ | cca 11,0 | + 9 000 Sk | 99,0 | 792,0
- vedci a výskumníci | cca 3,6 | + 9 200 Sk | 33,1 | 264,8
- archivári | cca 0,45 | + 1 100 Sk | 0,5 | 4,0
- ostatní zam. kultúry | cca 1,8 | + 1 500 Sk | 2,7 | 21,6
- geológovia a živ. prostr. | cca 1,7 | + 1 800 Sk | 3,1 | 24,8
- psychológovia | cca 1,05 | + 1 800 Sk | 1,8 | 14,4
Spolu na tarifné platy | cca 19,6 | x | 140,2 | 1 121,6

	V kvantifikácii dosahu na tarifné platy je potrebné zohľadniť aj vyvolanú potrebu prostriedkov na nadtarifné zložky, z ktorých u uvedených skupín zamestnancov

-	suma zodpovedajúca cca 1,5 % z objemu tarifných platov, predstavujú nadtarifné zložky (príplatky) priamo viazané na výšku sadzieb platových taríf,

-	podiel osobného príplatku možno odhadnúť na 2 % z objemu tarifných platov, 

-	osobitne v skupine pedagogických zamestnancov sa počíta so zachovaním zvýšenia osobného príplatku o ďalších cca 600,- Sk mesačne na pedagogického zamestnanca.

Na základe uvedených podkladov možno celkový dosah neschválenia novely zákona o verejnej službe len v oblasti zvýšenej potreby na tarifné platy zamestnancov verejnej služby odhadnúť na cca 1,2 mld. Sk za 8 mesiacov uplatňovania zákona o verejnej službe:

Spolu na tarifné platy | cca 19,6 | x | 140,2 | 1 121,6
- nadtarifné zložky 1,5 % | x | x | 2,1 | 16,8
- osobný príplatok 2 % | x | x | 2,8 | 22,4
- zvýš. osobný príplatok u pedagogických zam. | x | x | 6,6 | 52,8
Celkové zvýšenie potr. | cca 19,6 | x | 151,7 | 1213,6

Uvedenú predpokladanú potrebu prostriedkov na uplatnenie stupníc platových taríf potvrdzuje aj údaj Ministerstva financií SR, ktoré počítalo s úsporou cca 1 203,9 mil. Sk v prípade odsunu uplatnenia zvýšených stupníc platových taríf na 1. september. 

Bratislava 17. december 2002